
Temeljem odredbi članka 18. Zakona o proračunu („Narodne novine“ br. 144/21) i članka 30. Statuta Općine Bistra („Službeni glasnik Općine Bistra“ br. 02/21 ), Općinsko vijeće Općine Bistra na __. sjednici održanoj __.__.2026. godine donosi              
O D L U K U

o izvršavanju Proračuna Općine Bistra za 2027. godinu
I.  OPĆE ODREDBE
Članak 1.

Ovom Odlukom uređuje se struktura prihoda i primitaka, te rashoda i izdataka Proračuna Općine Bistra za 2027. godinu (u daljnjem tekstu: Proračun), njegovo izvršavanje, opseg zaduživanja i način davanja jamstava, upravljanje financijskom i nefinancijskom imovinom,   korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, pojedine ovlasti Općinskog načelnika Općine Bistra u izvršavanju Proračuna, te druga pitanja u svezi s  izvršavanjem Proračuna.
II.  STRUKTURA PRORAČUNA
Članak 2.

Proračun Općine Bistra sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika, prikazane kroz opći i posebni dio i obrazloženje proračuna.

Opći dio Proračuna sastoji se od:

- sažetka Računa prihoda i rashoda i Računa financiranja

- Računa prihoda i rashoda i Računa financiranja. 
Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji na razini skupine, te rashoda iskazanih prema funkcijskoj klasifikaciji.
U Računu financiranja/zaduživanja iskazani su primici od financijske imovine i zaduživanja, te izdaci za financijsku imovinu i otplatu kredita i zajmova, prema izvorima financiranja i ekonomskoj klasifikaciji.
Posebni dio Proračuna sastoji se od plana rashoda i izdataka Općine i njenih proračunskih korisnika, iskazanih po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata.
Obrazloženje proračuna se sastoji od obrazloženja općeg dijela proračuna i obrazloženja posebnog dijela proračuna.

Obrazloženje općeg dijela proračuna sadrži obrazloženje prihoda i rashoda, primitaka i izdataka, te prenesenog manjka, odnosno viška.

Obrazloženje posebnog dijela proračuna temelji se na obrazloženjima financijskih planova proračunskih korisnika, a sastoji se od obrazloženja programa  koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

III.  POSTUPAK DONOŠENJA PRORAČUNA

Članak 3.
Jedinstveni upravni odjel izrađuje nacrt proračuna te ga dostavlja Općinskom načelniku. Općinski načelnik utvrđuje prijedlog proračuna i podnosi ga predstavničkom tijelu, odnosno Općinskom vijeću na donošenje do 15. studenog tekuće godine.

Predstavničko tijelo donosi proračun na razini skupine ekonomske klasifikacije do kraja tekuće godine, u roku koji omogućuje primjenu proračuna od 1. siječnja godine za koju se donosi proračun.

Proračun se odnosi na fiskalnu godinu i važi za godinu za koju je donesen.

Općinski načelnik dostavlja proračun, odluku o izvršavanju proračuna kao i izmjene i dopune navedenih proračunskih dokumenata Ministarstvu financija u roku od 15 dana od dana njihova stupanja na snagu. Pravilnikom iz članka 6. stavka 2. Zakona o proračunu propisuje se način dostave dokumenata.

U slučaju nastupa privremenog financiranja, primjenjuju se odredbe članka 44. Zakona o proračunu.
Članak 4.
Izmjenama i dopunama proračuna mijenja se isključivo plan za tekuću proračunsku godinu i na odgovarajući način primjenjuju se odredbe vezane uz postupak donošenja proračuna.

Ako se tijekom proračunske godine zbog izvanrednih nepredviđenih okolnosti povećaju rashodi i izdaci, odnosno umanje prihodi i primici, proračun se uravnotežuje izmjenama i dopunama proračuna, prema postupku za donošenje proračuna.
IV.  IZVRŠAVANJE PRORAČUNA
Članak 5.

Općina Bistra ima jedinstveni račun proračuna koji je otvoren i vodi se u Erste banci, a na kojem se ostvaruju svi priljevi i izvršavaju svi odljevi proračuna i proračunskih korisnika.
Za zakonito i pravilno planiranje i izvršavanje Proračuna u cijelosti je odgovoran Općinski načelnik.
Jedinstveni upravni odjel u djelokrugu ovlasti izvršavanja Proračuna odgovoran je za primjenu i provedbu propisa koji se odnose na Proračun.

Financijske obveze koje nisu podmirene do 31. prosinca tekuće godine podmiruju se iz sredstava Proračuna sljedeće kalendarske godine.

Samo naplaćeni prihodi u periodu od 01.01.-31.12.2027. priznaju se kao prihodi Proračuna za 2027. godinu.

Proračunska sredstva mogu se koristiti samo za namjene koje su određene Proračunom i to do visina utvrđenih u Posebnom dijelu iskazanim prema proračunskim klasifikacijama, te prema dinamici ostvarenja prihoda Proračuna.

Obveze na teret Proračuna mogu se preuzeti samo za namjene i do visine utvrđene Proračunom, ako su za to ispunjeni svi zakonom i drugim propisima utvrđeni uvjeti. 
Proračun se izvršava u skladu s raspoloživim sredstvima i dospjelim obvezama. 
Članak 6.

Rashodi i izdaci temelje se na vjerodostojnoj knjigovodstvenoj ispravi koju ovjerava odgovorna osoba ili ovlaštena osoba nadležnog Odsjeka za financije Jedinstvenog upravnog odjela Općine Bistra.
Rashodi i izdaci proračunskih korisnika temelje se na vjerodostojnoj knjigovodstvenoj ispravi koju ovjerava odgovorna ili ovlaštena osoba proračunskog korisnika.
Proračunska sredstva koriste se samo za plaćanje već izvršenih isporuka roba ili pruženih usluga.
Članak 7.

Plaćanje predujmom Općinski načelnik može odobriti do pojedinačnog iznosa od 20.000,00 eura, a preko tog iznosa uz suglasnost Općinskog vijeća.
Proračunski korisnici mogu plaćati predujmom samo iznimno i na temelju suglasnosti Općinskog načelnika. Proračunski korisnici mogu plaćati predujmom bez suglasnosti Općinskog načelnika do maksimalnog pojedinačnog iznosa od 5.000,00 eura. 
Članak 8.
Proračun Općine izvršava se na temelju usvojenog plana proračuna i financijskih planova proračunskih korisnika, a u skladu s njegovom likvidnošću.

Ako tijekom godine dođe do neusklađenosti prihoda/primitaka i rashoda/izdataka Proračuna, Općinski načelnik predlaže Općinskom vijeću donošenje izmjena i dopuna Proračuna radi uravnoteženja, odnosno preraspodjele sredstava.

Proračunska sredstva mogu se iznimno preraspodijeliti, samo pod uvjetima i na način kako je utvrđeno Zakonom o proračunu. Načelnik može odobriti preraspodjelu sredstava na prijedlog Pročelnika Jedinstvenog upravnog odjela uz prethodno pribavljeno mišljenje Voditelja odsjeka za financije. Rashodi i izdaci mogu se preraspodijeliti najviše do 5 % na razini skupine ekonomske klasifikacije i to unutar izvora financiranja. 
Proračunska sredstva ne mogu se preraspodijeliti između Računa prihoda i rashoda i Računa financiranja.
Iznimke vezane uz preraspodjelu sredstava navedene su u članku 60. Zakona o proračunu („Narodne novine“ br. 146/21), te se kao takve primjenjuju i na proračun Općine Bistra. 
Općinski načelnik izvješćuje o preraspodjeli Općinsko vijeće Općine Bistra prilikom donošenja Polugodišnjeg i Godišnjeg izvještaja o izvršenju Proračuna.

Članak  9.
Namjenski prihodi i primici Proračuna jesu oni čije su korištenje i namjena utvrđeni posebnim zakonima. Ovaj izvor obuhvaća prihode od komunalne naknade i komunalnog doprinosa, prihode od spomeničke rente i ostale prihode za posebne namjene.

Namjenski prihodi i primici koji nisu iskorišteni u prethodnoj godini, prenose se u Proračun za tekuću godinu.
Ako su namjenski prihodi i primici uplaćeni u nižem opsegu nego što je iskazano u Proračunu, može se preuzeti i plaćati obveze samo u visini stvarno uplaćenih, odnosno raspoloživih sredstava.
Uplaćeni i preneseni, a manje planirani namjenski prihodi mogu se izvršavati iznad iznosa utvrđenih u proračunu, a do visine uplaćenih odnosno prenesenih sredstava.  
Uplaćeni i preneseni, a neplanirani prihodi za posebne namjene mogu se koristiti prema naknadno utvrđenim aktivnostima i/ili projektima u Proračunu uz prethodnu suglasnost Općinskog načelnika.
Članak 10.
Vlastiti prihod su prihodi ostvareni od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.
Vlastiti prihodi koji nisu iskorišteni u prethodnoj godini, prenose se u Proračun za tekuću godinu.

Ako su vlastiti prihodi uplaćeni u nižem opsegu od planiranog, mogu se preuzeti  i plaćati obveze samo u visini stvarno uplaćenih, odnosno raspoloživih sredstava.

Uplaćeni, a manje planirani vlastiti prihodi mogu se izvršavati iznad iznosa utvrđenih u Proračunu, a do visine uplaćenih sredstava.

Uplaćeni, a neplanirani vlastiti prihodi, mogu se koristiti prema naknadno utvrđenim aktivnostima ili projektima u Proračunu uz suglasnost Općinskog načelnika.
Članak 11.
Prihodi koje proračunski korisnici ostvare od vlastitih djelatnosti, iz donacija, po posebnim propisima i iz drugih izvora, prihodi su proračunskih korisnika, te se sukladno Zakonu o proračunu planiraju u Proračunu Općine Bistra i uplaćuju na jedinstveni račun riznice. 

Rashodi proračunskih korisnika koji će se podmirivati iz navedenih prihoda također se planiraju u Proračunu Općine Bistra.
Članak 12.
Osnovicu za obračun plaća službenika i namještenika Općine Bistra utvrđuje Općinski načelnik u skladu sa zakonom i drugim propisima.
Sredstva za druga materijalnih prava službenika i namještenika Općine Bistra određuje Općinski načelnik temeljem Pravilnika o radu i pojedinačnih akata, a sukladno osiguranim sredstvima u Proračunu.

Koeficijente za obračun plaća službenika i namještenika Općine Bistra utvrđuje Općinsko vijeće na prijedlog Načelnika. 

Proračunski korisnici mogu sredstva za plaće i za druga materijalna prava zaposlenih isplaćivati u skladu sa zakonom, podzakonskim aktima i Pravilnicima te drugim općim aktima, ali u okviru osiguranih sredstava u Proračunu.
Proračunski korisnici obvezni su prilikom zapošljavanja novih zaposlenika, čiji se rad financira iz Proračuna Općine Bistra, pribaviti prethodnu suglasnost Općinskog načelnika.
Članak 13.
Plan nabave donosi Općinski načelnik u skladu sa Zakonom o javnoj nabavi i Proračunom.

Postupci javne nabave radi sklapanja ugovora o javnoj nabavi robe, radova ili usluga, okvirnog sporazuma, te provedbe projektnog natječaja čija je procijenjena vrijednost veća od praga iznad kojeg se primjenjuje Zakon o javnoj nabavi  provode se u skladu s istim. 

Sve odluke u pripremi i provedbi postupaka javne nabave donosi Načelnik u skladu sa Zakonom o javnoj nabavi.

Postupci jednostavne nabave čija je procijenjena vrijednost manja od praga iznad kojeg se obvezujuće primjenjuje Zakon o javnoj nabavi provode se u skladu s Pravilnikom o jednostavnoj nabavi Općine Bistra.
Članak 14.
Raspored sredstava za financiranje javnih potreba Općine Bistra u pojedinim djelatnostima odobrava se temeljem Programa javnih potreba koje utvrđuje Načelnik, a donosi Općinsko vijeće.

Korisnici financiranja, odnosno udruge, ustanove, zajednica i drugi, dužni su dostavljati svu potrebnu dokumentaciju o provođenju programa, projekta ili aktivnosti, te izvješća o  potrošnji proračunskih sredstava, sukladno potpisanim Ugovorima o financiranju javnih potreba.
Neprofitne organizacije i ostali primatelji namjenskih donacija dužni su sredstva koristiti namjenski sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15, 27/21).
Članak 15.
Sredstva za financiranje političkih stranaka zastupljenih u Općinskom vijeću Općine Bistra, naknade za rad članova Općinskog vijeća i sredstva za rad Savjeta mladih, isplaćivati će se temeljem odluka Općinskog vijeća.
Članak 16.

Pogrešno ili više uplaćeni prihodi u Proračun vraćaju se uplatiteljima na teret tih prihoda. Odluku o povratu pogrešno ili više uplaćenih sredstava donosi Općinski načelnik na prijedlog Odsjeka za financije.
Članak 17.

O namjeni viška ili manjka prihoda ostvarenog prethodne godine odlučuje Općinsko vijeće Odlukom o raspodjeli rezultata poslovanja. 
Raspored sredstava iz Odluke o raspodjeli rezultata poslovanja za 2026. godinu planirat će se u izmjenama i dopunama Proračuna Općine Bistra za 2027. godinu. 
Članak 18.
Općinsko vijeće ovlašćuje Općinskog načelnika da tijekom izvršavanja proračuna, zbog nastupa posebnih okolnosti, donosi odluke kojima se osiguravaju sredstva za financiranje mjera i aktivnosti vezanih za te posebne okolnosti, uključujući i odluke o preraspodjelama bez ograničenja odnosno u postotku većem od propisanog Zakonom o proračunu.

Posebne okolnosti podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

Nastup posebnih okolnosti, utvrđuje posebnom odlukom Općinsko vijeće u kojoj određuje rok trajanja i obvezuje Općinskog načelnika na izvještavanje o primjeni.
V. LOKALNA RIZNICA
Članak 19.
Uvođenje lokalne riznice znači postojanje jednog IBAN računa preko kojeg se obavljaju sve financijske transakcije, a to je IBAN račun Općine Bistra. Svi prihodi i primici proračunskih korisnika uplaćuju se na IBAN račun Općine, a svi rashodi i izdaci proračunskih korisnika isplaćuju se s IBAN računa Općine. 

Plaćanja proračunskih korisnika s jedinstvenog računa riznice obavljaju se putem pristiglih Zahtjeva za plaćanje prema unaprijed definiranim rokovima i procedurama za rad unutar sustava pune riznice.

Proračunski korisnici Općine Bistra su pravne osobe upisane u Registar proračunskih i izvanproračunskih korisnika. 

Proračunski korisnici Općine Bistra su Dječji vrtić Kapljica, Općinska knjižnica Bistra i Kulturno-turistički centar Bistra. 
Članak 20.

Financijski plan proračunskih korisnika sastoji se od plana za proračunsku godinu i projekcija za sljedeće dvije godine te sadrži opći i posebni dio i obrazloženje financijskog plana.

Proračunski korisnici dužni su pridržavati se propisanih Uputa za izradu Financijskih planova dostavljenih od nadležnog proračuna, odnosno Jedinstvenog upravnog odjela.

Za izmjene i dopune financijskog plana koje su vezane uz financiranje iz izvora općih prihoda i primitaka, odnosno iz proračuna Općine Bistra, proračunski korisnici trebaju tražiti suglasnost Općinskog vijeća.

Za izmjene i dopune financijskog plana koje su vezane uz financiranje iz izvora vlastitih i namjenskih prihoda i primitaka, proračunski korisnici trebaju tražiti suglasnost Općinskog načelnika.

Financijske planove proračunski korisnici dostavljaju Općini Bistra dan nakon njihova usvajanja.
Odgovorna osoba proračunskog korisnika odgovorna je za zakonito i pravilno izvršavanje usvojenih financijskih planova.
Članak 21.

Proračunskim sredstvima se proračunski korisnici Općine Bistra i ostali korisnici Proračuna smiju koristiti samo za namjene koje su određene u Proračunu, i to do visine utvrđene u Posebnom dijelu, prema načelima štednje i racionalnog korištenja odobrenih sredstava.

Proračunski korisnici mogu preuzeti obveze na teret Proračuna samo za namjene i do visine utvrđene Proračunom, a sukladno dinamici ostvarenja prihoda Proračuna.

Proračunski korisnici mogu preuzeti  obveze po ugovorima koji zahtijevaju plaćanje u slijedećim godinama, samo u skladu sa Zakonom o proračunu i uz pisanu suglasnost Općinskog načelnika.
Ako se u tijeku izvršavanja Proračuna utvrdi da proračunska sredstva nisu pravilno korištena, korisniku će se umanjiti sredstva u visini nenamjenskog korištenja ili će se privremeno obustaviti isplata sredstava na stavkama s kojih sredstva nisu bila korištena namjenski. Odluku o umanjivanju ili obustavi doznake sredstava donijeti će Općinski načelnik.

Općinski načelnik i čelnici proračunskih korisnika odgovorni su za prikupljanje prihoda i primitaka iz svoje nadležnosti, za njihovu potpunu i pravodobnu naplatu, za izvršavanje svih rashoda i izdataka u skladu s namjenama, te za zakonito, ekonomično, svrhovito i učinkovito raspolaganje proračunskim sredstvima.
Članak 22.

Odsjek za financije Jedinstvenog upravnog odjela Općine Bistra nadležan je za likvidaturu računa proračunskih korisnika, provjeru financijskog plana/proračuna, te provjeru dostatnih sredstava. 

Članak 23.

Proračunski korisnici Općinska knjižnica Bistra i Kulturno-turistički centar Bistra imaju blagajnu za poslovanje s gotovinom, ali samo u dijelu koji se odnosi na uplatu prihoda ostvarenih od redovnog poslovanja (primjerice upisnine, članarine, prodaja ulaznica, suvenira i slično), što je regulirano procedurama za rad u sustavu pune riznice.
Članak 24.

Proračunski korisnici dužni su dostavljati kvartalne, polugodišnje i godišnje financijske izvještaje Jedinstvenom upravnom odjelu Općine Bistra sukladno Uputama za suradnju s proračunskim korisnicima.
Temeljem dostavljenih polugodišnjih i godišnjih financijskih izvještaja proračunskih korisnika Odsjek za financije Jedinstvenog upravnog odjela Općine Bistra izrađuje konsolidirani polugodišnji i godišnji financijski izvještaj i dostavlja ga Ministarstvu financija u rokovima utvrđenim Pravilnikom o financijskom izvještavanju u proračunskom računovodstvu.

Članak 25.

Proračunski korisnici podnose polugodišnji izvještaj o izvršenju financijskog plana do 20. kolovoza tekuće godine, a godišnji obračun svog financijskog plana za proteklu godinu do 15. travnja tekuće godine.

Članak 26.

Općinski načelnik, odnosno osoba koju on ovlasti, ima pravo nadzora i revizije nad financijskim, materijalnim i računovodstvenim poslovanjem proračunskih korisnika, te nad zakonitošću i svrsishodnom uporabom proračunskih sredstava. Proračunski korisnici obvezni su omogućiti uvid u dokumentaciju potrebnu za provođenje nadzora i dati potrebne podatke, isprave i izvješća koja se od njih traže.

Ako se prilikom obavljanja proračunskog nadzora i revizije utvrdi da su sredstva bila korištena protivno Zakonu ili Proračunu, izvijestiti će se Općinski načelnik i poduzeti mjere za povratom, te će se privremeno obustaviti isplata sredstava s pozicija s kojih su sredstva bila nenamjenski utrošena.

VI.  PRORAČUNSKA ZALIHA
Članak 27.
U proračunu za 2027. godinu utvrđuju se sredstva za proračunsku zalihu. 
Sredstva proračunske zalihe koriste se za nepredviđene namjene za koje u proračunu nisu osigurana sredstva, odnosno za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine. Prilikom realizacije ovih rashoda isti se evidentiraju na teret računa stvarnih rashoda kojima pripadaju prema vrsti. 
Sredstva proračunske zalihe mogu iznositi najviše 0,50 posto planiranih općih prihoda proračuna tekuće godine bez primitaka.

Sredstva proračunske zalihe ne mogu se koristiti za pozajmljivanje.

O korištenju sredstava proračunske zalihe odlučuje Načelnik. 

Načelnik je obvezan izvijestiti Općinsko vijeće o korištenju proračunske zalihe u rokovima određenim zakonom. 

Primatelj sredstava dužan je nadležnom upravnom tijelu Općine Bistra dostaviti izvješće o zakonitom, namjenskom i svrhovitom utrošku sredstava isplaćenih iz proračunske zalihe.
VII.   POLUGODIŠNJI I GODIŠNJI IZVJEŠTAJ O IZVRŠENJU PRORAČUNA

Članak 28.
Sadržaj polugodišnjeg i godišnjeg izvještaja o izvršenju proračuna propisan je Zakonom o proračunu čl. 76. do čl. 80., te Pravilnikom o polugodišnjem i godišnjem izvještaju o izvršenju proračuna i financijskog plana te se primjenjuje kroz ovu Odluku.
Članak 29.
Polugodišnji izvještaj o izvršenju proračuna izrađuje Odsjek za financije i dostavlja ga Općinskom načelniku do 15. rujna tekuće proračunske godine.

Općinski načelnik podnosi Općinskom vijeću na donošenje prijedlog polugodišnjeg izvještaja o izvršenju proračuna do 30. rujna tekuće proračunske godine.

Godišnji izvještaj o izvršenju proračuna izrađuje Odsjek za financije i dostavlja ga Općinskom načelniku  do 5. svibnja tekuće godine za prethodnu godinu.

Općinski načelnik podnosi Općinskom vijeću na donošenje godišnji izvještaj o izvršenju proračuna do 31. svibnja tekuće godine za prethodnu godinu.

Godišnji izvještaj o izvršenju proračuna dostavlja se Ministarstvu financija i Državnom uredu za reviziju u roku od 15 dana nakon što ga donese predstavničko tijelo. 

Članak 30.
Objava polugodišnjeg i godišnjeg izvještaja o izvršenju proračuna detaljno je propisana člankom 57. Pravilnika o polugodišnjem i godišnjem izvještaju o izvršenju proračuna i financijskog plana, te se njezine odredbe primjenjuje kroz ovu Odluku.

VIII.   UPRAVLJANJE IMOVINOM
Članak 31.

Imovinu Općine Bistra čine financijska i nefinancijska imovina kojom upravlja Općinski načelnik u skladu s posebnim propisima i Statutom Općine.
Članak 32.

Raspoloživim novčanim sredstvima na računu Općine Bistra upravlja općinski načelnik.

Raspoloživa novčana sredstva mogu se oročiti kod poslovne banke poštujući načela sigurnosti, likvidnosti i isplativosti ulaganja, a ugovor o oročenju sklapa Općinski načelnik.
Članak 33.

Općinski načelnik upravlja nefinancijskom imovinom u vlasništvu Općine Bistra (nekretninama, pokretninama i imovinskim pravima), te odlučuje o stjecanju i otuđenju pokretnina i nekretnina u vlasništvu Općine, u skladu sa Zakonom, Statutom Općine i posebnim propisima. 
Upravljanje imovinom podrazumijeva njezino korištenje, održavanje i davanje u zakup.
Pri odlučivanju o stjecanju i otuđivanju nekretnina i pokretnina, te raspolaganju ostalom imovinom jedinice, Općinski načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. 

Stjecanje i otuđivanje nekretnina i pokretnina te raspolaganje ostalom imovinom Općine mora biti planirano u Proračunu Općine Bistra te u Godišnjem planu upravljanja imovinom.
Knjigovodstvena evidencija nefinancijske dugotrajne imovine vodi se u Odsjeku za financije. Voditelji Odsjeka unutar Jedinstvenog upravnog odjela dužni su dostavljati Odsjeku za financije podatke o svakoj poslovnoj promjeni na imovini.
IX.   OTPIS, DJELOMIČAN OTPIS, ODGODA I OBROČNO PLAĆANJE

Članak 34.

Općinski načelnik može na zahtjev dužnika odgoditi plaćanje, odobriti dužniku obročnu otplatu ili promijeniti predvidivu dinamiku plaćanja duga, a sve u skladu sa zakonskim i podzakonskim aktima, ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug.
Općinski načelnik može otpisati u cijelosti ili djelomično potraživanja dužnicima, ako bi troškovi postupka naplate potraživanja bili u nesrazmjeru s visinom potraživanja, te ako bi izvršenje naplate duga dovelo u pitanje osnovne životne potrebe dužnika i članova njegova kućanstva, odnosno zbog drugih opravdanih razloga, u skladu s propisima.
Potraživanje, osim onog s naslova poreza i drugih javnih davanja, za koje je nastupila apsolutna zastara, kao i u slučajevima kad je dužnik umro a nije ostavio pokretnine i nekretnine iz kojih se može naplatiti dug, te u ostalim slučajevima kada nastupi nemogućnost naplate, općinski načelnik može otpisati bez obzira na iznos duga.

Općinski načelnik može na prijedlog Odsjeka za financije otpisati potraživanja na ime javnih davanja koja se nisu uspjela naplatiti u stečajnom postupku koji je okončan i ukoliko postoji pravomoćno rješenje o brisanju dužnika iz sudskog registra.

Općinski načelnik može dužniku odobriti opis duga s osnove kamata ukoliko dužnik glavnicu duga plati u cijelosti.
X.   ZADUŽIVANJE I DAVANJE JAMSTVA

Članak 35.

Općina Bistra može se zadužiti kratkoročno i dugoročno te davati jamstva/suglasnosti za zaduživanje sukladno zakonima, propisima i Statutu Općine. 

Općina Bistra može se kratkoročno zadužiti najduže do 12 mjeseci isključivo za održavanje tekuće likvidnosti odnosno za premošćivanje jaza nastalog zbog različite dinamike priljeva sredstava i dospijeća obveza. Odluku o kratkoročnom zaduženju donosi Općinski načelnik ili Općinsko vijeće.
Proračunski korisnici Općine Bistra ne mogu se kratkoročno zadužiti.
Općina Bistra može se dugoročno zadužiti za investiciju koja se financira iz njezina proračuna,  za kapitalne pomoći trgovačkim društvima i drugim pravnim osobama u većinskom vlasništvu ili suvlasništvu jedinica lokalne i područne (regionalne) samouprave radi realizacije investicije koja se sufinancira iz fondova Europske unije i za investicije odnosno projekte čija je realizacija utvrđena posebnim propisima i za financiranje obveza na ime povrata neprihvatljivih troškova koji su bili sufinancirani iz fondova Europske unije, temeljem Odluke Općinskog vijeća i suglasnost Vlade RH, a na prijedlog Ministra financija.
Ugovor o zaduživanju sklapa općinski načelnik.

Ukupna godišnja obveza po dugoročnim zaduženjima može iznositi najviše do 20 % ostvarenih prihoda u godini koja prethodi godini u kojoj se zadužuje, sukladno Zakonu o proračunu.

U iznos ukupne godišnje obveze uključen je iznos prosječnoga godišnjeg anuiteta po kreditima, zajmovima, obvezama na osnovi izdanih vrijednosnih papira, danih jamstava i suglasnosti iz čl. 127. st. 1. Zakona o proračunu, te dospjele obveze iskazane u zadnjem raspoloživom financijskom izvještaju.
Općina Bistra ima dugoročno zaduženje kod Hrvatske banke za obnovu i razvitak za kredite:
1. Iz 2018. godine za Izgradnju komunalne infrastrukture u iznosu od 1.259.026,70 € (Ugovor o kreditu br. KOKF-18-1100259).
2. Iz 2022.g. za projekte ”Rekonstrukcija dijela Podgorske ulice” i ” Obnova zgrade stare škole i kulturno-turistička revitalizacija kroz ITU mehanizam - Ekomuzej Bistra” (za vlastito učešće) u iznosu 695.616,66 € (Ugovor INJS-22-1102088).
3. Iz 2024. godine za projekt Izgradnje Područnog vrtića Kapljica u ukupnom iznosu 2.140.000,00 eura uz subvenciju kamate iz sredstava NPOO na iznos kredita 1.712.000,00 eura i kamatnu stopu 1,845 % i bez subvencije kamate iz sredstava NPOO na iznos kredita 428.000,00 eura i kamatnu stopu 3,69 % godišnju fiksnu.

Rok korištenja kredita je do 30.06.2026. g., a rok i način otplate je u 40 jednakih uzastopnih tromjesečnih rata od kojih prva dospijeva na naplatu 30.09.2028. godine.
Tekuće otplate glavnica dugoročnih kredita iskazane u Računu financiranja u ukupnom iznosu od 259.385,92 eura (Općina Bistra = 187.900,00 eura, Dječji vrtić Kapljica- 71.485,92 eura), te pripadajuće kamate u ukupnom iznosu od 71.983,61 eura (Općina Bistra - 70.000,00 eura, Dječji vrtić Kapljica- 1.983,61 eura), imaju u izvršavanju Proračuna prednost pred svim ostalim rashodima i izdacima, te se mogu izvršavati iznad planiranih iznosa utvrđenih u Posebnom dijelu Proračuna.
Otplata kredita vrši se prema otplatnim planovima. 
O otplati zajmova Općina Bistra dužna je izvještavati Ministarstvo financija unutar proračunske godine, tromjesečno, do 10. u mjesecu za prethodno izvještajno razdoblje.
Dugoročno zaduživanje proračunskih korisnika Općine Bistra i drugih pravnih osoba u većinskom vlasništvu ili suvlasništvu Općine, regulirano je odredbama članka 127. i 128. Zakona o proračunu i odredbama Pravilnika o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave.

Davanje jamstva za dugoročno zaduživanje regulirano je odredbama članka 129. i 130. Zakona o proračunu i odredbama Pravilnika o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave.

U 2027. godini. Općina Bistra ne planira izdavati jamstva za dugoročna zaduženja proračunskih korisnika.
Članak 36.

Pravne osobe u većinskom vlasništvu ili suvlasništvu Općine i ustanove čiji je osnivač Općina, koje su dobile suglasnost ili jamstvo u smislu odredbi članka 24. ove Odluke, dužne su Odsjeku za računovodstvo i financije, tromjesečno do 5-og u mjesecu za prethodno tromjesečje, dostaviti informaciju o stanju zaduženosti, te u roku od 5 dana od dana potpisivanja ugovora dostaviti dokumentaciju o zaduživanju.
XI.   PRIMJENA PRORAČUNSKOG RAČUNOVODSTVA, FINANCIJSKO RAČUNOVODSTVENA KONTROLA I IZVJEŠTAVANJE
Članak 37.

Općina Bistra i proračunski korisnici primjenjuju sustav proračunskog računovodstva.
Na proračun Općine Bistra primjenjuju se odredbe Zakona o proračunu.
Članak 38.

Kontrola poslovnih postupaka u pripremi i izvršavanju proračuna, upravljanje općinskim obvezama i gotovinom, praćenje primjene financijskih propisa, praćenje nastanka obveza, praćenje primjene sustava proračunskog računovodstva, te poslovi financijskog izvještavanja obavljaju se u Odsjeku za  financije  Jedinstvenog upravnog odjela Općine Bistra.

Svi korisnici proračunskih sredstava obvezni su Odsjeku za financije dostavljati sve potrebne podatke, isprave i izvješća koja se od njih traže.

Članak 39.

Odsjek za financije izrađuje kvartalne financijske izvještaje proračuna zajedno sa bilješkama, polugodišnje i godišnje financijske izvještaje proračuna i proračunskih korisnika (konsolidacija) zajedno sa bilješkama, te polugodišnji i godišnji izvještaj o izvršenju Proračuna Općine Bistra, u rokovima propisanim Zakonu o proračunu.
XII.    PRIJELAZNE I ZAVRŠNE ODREDBE

Članak 40.
Na sve što nije obuhvaćeno odredbama ove Odluke, primjenjivat će se odredbe Zakona o proračunu i temeljem njega donesenih pravilnika i uredbi.

Članak 41.
Ova Odluka stupa na snagu osmog dana od dana objave u Službenom glasniku Općine Bistra, a primjenjuje se od 01.01.2027. godine.



                                                                             
 
PREDSJEDNICA OPĆINSKOG VIJEĆA

    


                                          
         Danijela Maršić Peica

